થોડા સમય પહેલા સોશ્યલ મીડિયામાં ખાસ કરીને વોટ્સઅપ અને ફેસબુકમાં એક વીડિયો વાયરલ કરવામાં આવ્યો હતો. જેમાં એક યુવતી ભયભીત હાલતમાં સાંજના ટાઇમે ઘરે પરત ફરી રહી છે. પાછળથી અજાનનો અવાજ સંભળાય છે. અને છોકરી ઘરમાં આવે છે અને તેની માતાને વળગી પડે છે. અને તેના પિતા તેને દિલાસો આપે છે. આ વીડિયોમાં ટાઇટલમાં તેમ લખવામાં આવ્યું છે કે ગુજરાતમાં સાંજના 7 વાગ્યા પછી આવું થઇ શકે છે. ઉલ્લેખનીય છે કે ગુજરાતમાં વિધાનસભાની ચૂંટણી ચાલી રહી છે. ત્યારે વોટ્સઅપ અને સોશ્યલ મીડિયામાં વાયરલ થઇ રહેલા આ વીડિયો અંગે હ્યુમન રાઇટ વકીલ ગોવિંદ પરમારે ચૂંટણી પંચ સમક્ષ ફરિયાદ દાખલ કરી છે. જે પછી અમદાવાદની સાઇબર ક્રાઇમ સેલ દ્વારા આ વીડિયો અંગે વધુ જાણકારી મેળવવા અને તેને વધુ ફેલાતો રોકવા અંગે પગલાં લેવામાં આવ્યા છે. જો કે હજી સુધી આ વીડિયોય કોના દ્વારા બનાવવામાં આવ્યો છે અને કેમ તેને સોશ્યલ મીડિયામાં વાયરલ કરવામાં આવ્યો છે તે અંગે વધુ જાણકારી નથી મળી. પણ ગુજરાત પોલીસે આ વીડિયો પર વિધિવત પગલાં લેવાનું શરૂ કર્યું છે.